## Pravilnik o izdavanju certifikata za žive životinje i proizvode životinjskog podrijetla u međunarodnom prometu

### NN 137/2008 (26.11.2008.), Pravilnik o izdavanju certifikata za žive životinje i proizvode životinjskog podrijetla u međunarodnom prometu

MINISTARSTVO POLJOPRIVREDE, RIBARSTVA I RURALNOG RAZVOJA

3848

Na temelju članka 53. stavka 9. Zakona o veterinarstvu (»Narodne novine«, broj 41/07) ministar poljoprivrede, ribarstva i ruralnog razvoja donosi

PRAVILNIK

O IZDAVANJU CERTIFIKATA ZA ŽIVE ŽIVOTINJE I PROIZVODE ŽIVOTINJSKOG PODRIJETLA U MEĐUNARODNOM PROMETU[[1]](#footnote-13251-1)

Članak 1.

Ovim se Pravilnikom propisuje način izdavanja certifikata za žive životinje i proizvode životinjskog podrijetla u međunarodnom prometu.

Članak 2.

1) Za potrebe ovoga Pravilnika pojedini pojmovi imaju sljedeće značenje:

(a) »certifikat« – međunarodna svjedodžba o zdravlju odnosno zdravstvenoj ispravnosti pošiljke kojom se potvrđuje da je na mjestu podrijetla pošiljke obavljen propisani veterinarski pregled i da su ispunjena jamstva navedena u certifikatu;

(b) »osoba ovlaštena za izdavanje certifikata« – službeni veterinar u skladu s člankom 53. stavkom 3. Zakona o veterinarstvu ili druga osoba ovlaštena od nadležnog tijela;

(c) »nadležno tijelo« – Ministarstvo poljoprivrede, ribarstva i ruralnog razvoja;

(d) »međunarodni promet« – izvoz živih životinja i proizvoda životinjskog podrijetla iz Republike Hrvatske;

(e) »veterinarski propisi« – propisi navedeni u Dodatku A posebnog propisa[[2]](#footnote-13251-2) i Dodacima A i B posebnog propisa[[3]](#footnote-13251-3);

2) Osim pojmova iz stavka 1. ovoga članka, primjenjuju se pojmovi iz članka 2. posebnih propisa[[4]](#footnote-13251-4).

Članak 3.

1) Osoba ovlaštena za izdavanje certifikata mora posjedovati odgovarajuće znanje o propisima iz područja veterinarstva u odnosu na životinje ili proizvode za koje se izdaje certifikat te mora biti upoznata sa pravilima za sastavljanje i izdavanje certifikata i ukoliko je potrebno, vrstom i opsegom analiza, ispitivanja ili pregleda koji se moraju provesti prije izdavanja certifikata.

2) Osoba ovlaštena za izdavanje certifikata ne smije potvrđivati podatke o kojima nema osobna saznanja ili koje ne može provjeriti.

3) Osoba ovlaštena za izdavanje certifikata ne smije potvrditi neispunjeni ili nepotpuni certifikat, niti certifikat koji se odnosi na žive životinje i proizvode životinjskog podrijetla nad kojima nije obavila veterinarski pregled i kontrolu.

4) U slučaju kada se certifikat izdaje na temelju drugog certifikata ili dokumenta, osoba ovlaštena za izdavanje certifikata mora izvršiti uvid u navedeni dokument prilikom izdavanja novog certifikata.

5) Službeni veterinar može potvrditi podatke ako su:

(a) utvrđeni u skladu sa stavcima 1 – 3. ovoga članka, od druge osobe ovlaštene od nadležnog tijela, ili

(b) dobiveni u provođenju monitoring programa ili epidemiološkog sustava praćenja u skladu s propisima na području veterinarstva.

Članak 4.

1) Nadležno tijelo provođenjem inspekcijskog nadzora osigurava izdavanje certifikata u skladu s ovim Pravilnikom.

2) Osobe ovlaštene za izdavanje certifikata moraju biti:

(a) nepristrane i bez izravnih komercijalnih interesa u odnosu na životinje i proizvode za koje se certifikat izdaje ili u odnosu na gospodarstva ili objekte iz kojih potječu;

(b) u potpunosti upoznate s važnošću sadržaja certifikata kojeg izdaju.

3) Certifikati moraju biti pisani na hrvatskom jeziku i jeziku države odredišta, a u slučaju da je pošiljka namijenjena državama članicama Europske unije (u daljnjem tekstu: države članice) i na jeziku države kroz ili u koju pošiljka ulazi u Europsku uniju.

4) Nadležno tijelo mora osigurati sljedivost u odnosu na izdani certifikat i osobu koja je bila ovlaštena za izdavanje tog certifikata.

5) Obrasci certifikata moraju se čuvati pod ključem, a preslike izdanih certifikata moraju se čuvati tri godine.

Članak 5.

1) Nadležno tijelo provodi mjere kontrole radi sprječavanja nezakonitog tiskanja, izdavanja i korištenja lažnih certifikata ili certifikata koji nisu u skladu s veterinarskim propisima.

2) U slučaju izdavanja lažnog certifikata ili certifikata koji nije u skladu s propisanim ovim Pravilnikom nadležno tijelo poduzima odgovarajuće mjere u skladu s odredbama Zakona.

Članak 6.

1), Tiskanje obrazaca certifikata može obavljati samo ovlaštena tiskara, radi sprječavanja zlouporabe.

2) Ovlaštenje iz stavka 1. ovog članka daje nadležno tijelo.

3) Distribuciju obrazaca certifikata obavlja nadležno tijelo uz popratnu izdatnicu.

4) U izdatnici iz stavka 3. ovoga članka mora biti navedeno kojoj se ovlaštenoj veterinarskoj organizaciji ili nadležnom veterinarskom uredu obrasci certifikata dostavljaju te naznačene serije ovitaka i redni brojevi.

5) O zaprimljenim i izdanim ovicima obrazaca certifikata ovlaštena veterinarska organizacija odnosno nadležni veterinarski inspektor vodi upisnik.

6) Upisnik iz stavka 5. ovoga članka, koji se nalazi u Dodatku ovoga Pravilnika i njegov je sastavni dio, mora biti numeriranih stranica i ovjeren od odgovorne osobe.

Članak 7.

Popis i modeli važećih certifikata za međunarodni promet bit će objavljeni na službenim internetskim stranicama nadležnog tijela od 1. lipnja 2009. godine.

Članak 8.

Posebni propisi iz članka 2. stavka 1. točke (e) i stavka 2. ovoga Pravilnika bit će doneseni do 31. prosinca 2008. godine.

Članak 9.

Danom stupanja na snagu ovoga Pravilnika prestaje važiti Pravilnik o izdavanju veterinarsko-zdravstvenih svjedodžbi za žive životinje i proizvode životinjskog podrijetla u međunarodnom prometu (»Narodne novine«, broj 134/05).

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/08-01/10

Urbroj: 525-11-08-01

Zagreb, 14. studenoga 2008.

Ministar
mr. sc. Božidar Pankretić, v. r.

DODATAK

UPISNIK O IZDANIM OBRASCIMA CERTIFIKATA

|  |  |  |  |  |  |  |  |
| --- | --- | --- | --- | --- | --- | --- | --- |
| Red. br. | Datum prijavnice i broj dostavnice | Serija | Broj bloka certifikata | Datum izdavanja | Ime i prezime odgovorne osobe kojoj je izdan certifikat | Potpis osobe kojoj je izdan certifikat | Datum razdvajanja i broj ovitka |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |

[[1](#footnote-13251-1-backlink)] Pravilnikom se preuzimaju odredbe Direktive Vijeća 96/93/EZ od 17. prosinca 1996. o certificiranju životinja i proizvoda životinjskog podrijetla

[[2](#footnote-13251-2-backlink)] Posebnim propisom preuzet će se odredbe Dodatka A Direktive Vijeća 89/662/EEZ od 11. prosinca 1989. koja se odnosi na veterinarske kontrole u trgovini unutar Zajednice s ciljem stvaranja jedinstvenog unutarnjeg tržišta

[[3](#footnote-13251-3-backlink)] Posebnim propisom preuzet će se odredbe Dodatka A i B Direktive Vijeća 90/425/EEZ od 26. lipnja 1990. o veterinarskim i zootehničkim kontrolama koje se primjenjuju u trgovini određenim živim životinjama i proizvodima unutar Zajednice u cilju uspostave unutrašnjeg tržišta

[[4](#footnote-13251-4-backlink)] Posebnim propisima preuzet će se odredbe članka 2. Direktive Vijeća 89/662/EEZ od 11. prosinca 1989. koja se odnosi na veterinarske kontrole u trgovini unutar Zajednice s ciljem stvaranja jedinstvenog unutarnjeg tržišta i članka 2. Direktive Vijeća 90/425/EEZ od 26. lipnja 1990. o veterinarskim i zootehničkim kontrolama koje se primjenjuju u trgovini određenim živim životinjama i proizvodima unutar Zajednice u cilju uspostave unutrašnjeg tržišta

Pravilnik, NN 137/2008-3848